CELEX: 32016R0778
Language: hu
Date: 2016-02-02 00:00:00
Title: A Bizottság (EU) 2016/778 felhatalmazáson alapuló rendelete (2016. február 2.) a 2014/59/EU európai parlamenti és tanácsi irányelvnek a rendkívüli utólagos hozzájárulás teljes összege vagy annak egy része befizetésének elhalasztásához szükséges körülmények és feltételek, a kritikus funkciót megalapozó tevékenységek, szolgáltatások és működési folyamatok meghatározásának, valamint a fő üzletágakat megalapozó üzletágak és a hozzájuk kapcsolódó szolgáltatások meghatározásának kritériumai tekintetében történő kiegészítéséről (EGT-vonatkozású szöveg)

20.5.2016   
            
            
               HU
            
            
               Az Európai Unió Hivatalos Lapja
            
            
               L 131/41
            
         A BIZOTTSÁG (EU) 2016/778 FELHATALMAZÁSON ALAPULÓ RENDELETE
   (2016. február 2.)
   a 2014/59/EU európai parlamenti és tanácsi irányelvnek a rendkívüli utólagos hozzájárulás teljes összege vagy annak egy része befizetésének elhalasztásához szükséges körülmények és feltételek, a kritikus funkciót megalapozó tevékenységek, szolgáltatások és működési folyamatok meghatározásának, valamint a fő üzletágakat megalapozó üzletágak és a hozzájuk kapcsolódó szolgáltatások meghatározásának kritériumai tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelintézetek és befektetési vállalkozások helyreállítását és szanálását célzó keretrendszer létrehozásáról és a 82/891/EGK tanácsi irányelv, a 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/EU, 2012/30/EU és 2013/36/EU irányelv, valamint az 1093/2010/EU és a 648/2012/EU európai parlamenti és tanácsi rendelet módosításáról szóló, 2014. május 15-i 2014/59/EU európai parlamenti és tanácsi irányelvre (1) és különösen annak 2. cikke (2) bekezdésére és 104. cikke (4) bekezdésére,
   mivel:
   
               (1)
            
            
               A 2014/59/EU irányelv 104. cikkében említett rendkívüli utólagos hozzájárulások elhalasztását a szanálási hatóság az intézmény kérésére engedélyezheti, elősegítve ily módon a szanálási hatóság arra vonatkozó értékelését, hogy az intézmény eleget tesz-e a halasztás 2014/59/EU irányelv 104. cikke (3) bekezdésében meghatározott feltételeinek. Az érintett intézménynek a szanálási hatóság által az értékeléshez szükségesnek ítélt minden információt be kell nyújtania. Az értesítési követelmények megkettőzésének elkerülése érdekében a szanálási hatóságnak a nemzeti illetékes hatóságok számára rendelkezésre álló minden információt figyelembe kell vennie.
            
         
               (2)
            
            
               Amikor a szanálási hatóság a rendkívüli utólagos hozzájárulásnak az intézmény fizetőképességére és likviditási helyzetére gyakorolt hatását értékeli, elemeznie kell a befizetésnek az intézmény tőke- és likviditási helyzetére gyakorolt hatását. Az elemzés során az intézmény mérlegében a befizetendő összegnek megfelelő, az esedékesség időpontjában felmerülő veszteséget kell feltételezni, és megfelelő időkeretre vonatkozóan ki kell számítani az intézmény tőkemegfelelési mutatóinak e veszteséget követő becsült értékét. Feltételezni kell emellett a befizetendő összegnek megfelelő, az esedékesség időpontjában felmerülő kiadást, és fel kell mérni az ezzel járó likviditási kockázatot.
            
         
               (3)
            
            
               A helyreállítási és szanálási tervek alapján az intézményeknek és a szanálási hatóságoknak képesnek kell lenniük az intézmények és csoportok kritikus funkcióinak meghatározására, valamint azok folytonosságának biztosítására.
            
         
               (4)
            
            
               A szanálás alatt álló intézmény kritikus funkciói folytonosságának biztosítása a szanálás egyik legfőbb célkitűzése, amely a pénzügyi stabilitás fenntartására és a reálgazdaság megóvására irányul, következésképp meghatározó szereppel bír a helyreállítás és a szanálás megtervezésének folyamatában. A kritikus funkciók közé tartozhat a betétgyűjtés, a hitel- és kölcsönnyújtási műveletek, a fizetési műveletek, a klíring, letéti és elszámolási szolgáltatások, a bankközi finanszírozás piacán folytatott tevékenységek, valamint a tőkepiaci és a befektetési tevékenységek.
            
         
               (5)
            
            
               A helyreállítási terv meghatározza az intézmény vagy csoport kritikus funkcióit. A helyreállítási tervet a szanálási hatóság értékeli, és a helyreállítási terv a szanálási terv alapját képezi. A szanálási terv kidolgozásakor a szanálási hatóság elkészíti a kritikus funkciókra vonatkozó saját értékelését, és bemutatja, hogy a kritikus funkciók és a fő üzletágak jogilag és gazdaságilag hogyan különíthetők el más funkcióktól annak érdekében, hogy az intézmény csődje esetén a folytonosság biztosítható legyen.
            
         
               (6)
            
            
               Az intézmény szanálhatóságának értékelésekor a szanálási hatóságnak mérlegelnie kell, hogy a választott stratégia biztosítja-e a kritikus funkciók folytonosságát, valamint, hogy a szanálhatóságot gátló akadályok kezelésének vagy megszüntetésének lehetősége összefügg-e a kritikus funkciókkal. Ehhez hasonlóan, hitelezői feltőkésítés esetén bizonyos kötelezettségek mentesíthetők a hitelezői feltőkésítés hatálya alól, amennyiben e kötelezettségek kizárása feltétlenül szükséges és arányos intézkedés a kritikus funkciók folytonosságának biztosításához. A kritikus funkciók áthidaló intézmény működtetése esetén is fontossá válnak, mivel a kritikus funkciókat az áthidaló intézménynek is fent kell tartania.
            
         
               (7)
            
            
               A kritikus funkciókat kétlépcsős eljárásban kell meghatározni: első lépésben az intézmény önértékelést végez a helyreállítási terve elkészítésekor. Második lépésben a szanálási hatóság alaposan megvizsgálja az egyes intézmények helyreállítási terveit annak érdekében, hogy biztosítsa a konzisztenciát és a koherenciát a bankok által alkalmazott megközelítések tekintetében. Mivel a szanálási hatóságok átfogó képpel rendelkeznek arról, hogy mely funkciók elengedhetetlenek a teljes körű pénzügyi stabilitás megőrzéséhez, a szanálási hatóságoknak kell meghozniuk a végső döntést a kritikus funkciók kijelöléséről a szanálás megtervezése és végrehajtása kapcsán.
            
         
               (8)
            
            
               Kritikus szolgáltatásnak minősülnek a csoporton belüli egy (meghatározott félnek nyújtott szolgáltatások) vagy több (megosztott szolgáltatások) üzleti egység vagy jogalany részére teljesített alapműveletek, -tevékenységek és -szolgáltatások, amelyekre egy vagy több kritikus funkció ellátásához szükség van. A kritikus szolgáltatásokat a csoporton belüli egy vagy több egység (például egy önálló jogalany vagy egy belső egység) is elláthatja (belső szolgáltatás), vagy az akár külső szolgáltató részére is kiszervezhető (külső szolgáltatás). Egy szolgáltatást akkor kell kritikus szolgáltatásnak tekinteni, ha a szolgáltatás zavara jelentős akadályt jelenthet, vagy teljes mértékben ellehetetlenítheti a kritikus funkció ellátását, mivel ezen szolgáltatások szervesen kapcsolódnak az intézmény által harmadik felek részére biztosított kritikus funkciókhoz. A kritikus szolgáltatások meghatározása a kritikus funkciók meghatározását követi.
            
         
               (9)
            
            
               Az intézményeknek és a szanálási hatóságoknak a helyreállítási és szanálási tervekben is meg kell határozniuk a kritikus szolgáltatásokat. Amennyiben kritikus szolgáltatásokat harmadik felekhez szerveztek ki, a szanálási hatóság által elvégzendő értékelés annak megítélésére korlátozódhat, hogy az intézmény rendelkezik-e megfelelő üzletmenet-folytonossági tervvel.
            
         
               (10)
            
            
               Valamely szolgáltatás kritikus szolgáltatássá való minősítésének lehetővé kell tennie az intézmény számára, hogy a működőképességüket csőd esetén is fenntartó szervezeteken vagy szervezeti egységeken keresztül, illetve külső szolgáltató által nyújtott szolgáltatások esetén megfelelő megállapodások létrehozása révén biztosítsa ezen szolgáltatások folyamatos elérhetőségét.
            
         
               (11)
            
            
               A kritikus funkciók és a fő üzletágak közötti legfőbb különbség az érintett tevékenységek hatásában jelentkezik. Míg a kritikus funkciókat a reálgazdaság és a pénzügyi piacok működésében, ezen keresztül pedig az átfogó pénzügyi stabilitás fenntartásában betöltött szerepük jelentősége szempontjából kell értékelni, addig a fő üzletágakat az alapján kell értékelni, hogy azok – az intézmény bevételeihez és nyereségéhez való hozzájárulásuk mértékét tekintve – milyen jelentőséggel bírnak az intézmény szempontjából.
            
         
               (12)
            
            
               Csakúgy, ahogyan a helyreállítási tervnek tartalmaznia kell az intézmény fő üzletágai, működési folyamatai és eszközei értékének és értékesíthetőségének meghatározására irányuló eljárások részletes leírását, a szanálási tervnek is tartalmaznia kell az intézmény kritikus működési folyamatainak és fő üzletágainak felvázolását, valamint annak bemutatását, hogy a kritikus funkciók és a fő üzletágak jogilag és gazdaságilag hogyan különíthetők el más funkcióktól annak érdekében, hogy az intézmény csődje esetén a folytonosság biztosítható legyen. Szanáláskor a kritikus funkciók és a fő üzletágak folytonosságának biztosítása indokolttá teheti bizonyos kötelezettségek mentesítését a hitelezői feltőkésítés alkalmazása alól, továbbá indokolttá teheti ezen kötelezettségek hídbank részére történő átadását is.
            
         
               (13)
            
            
               Miközben a fő üzletágak meghatározása gyakran ahhoz kapcsolódik, hogy az egyes üzletágak mennyivel járulnak hozzá az intézmény pénzügyi eredményéhez, ez a megközelítés nem feltétlenül fedi le a fő üzletágak mindegyikét, mivel az intézmény olyan szolgáltatást is nyújthat, amely közvetlenül nem nyereséges (vagy éppen veszteséget termel), viszont jelentős franchise-értéket állít elő, és ebből kifolyólag e szolgáltatás tevékenysége egésze szempontjából jelentőséggel bír,
            
         ELFOGADTA EZT A RENDELETET:
   1. FEJEZET
   
      KÖZÖS RENDELKEZÉSEK
   
   1. cikk
   Tárgy
   Ez a rendelet a következőket meghatározó szabályokat állapít meg:
   
               a)
            
            
               a körülmények és feltételek, amelyek fennállása esetén a rendkívüli utólagos hozzájárulások befizetése a 2014/59/EU irányelv 104. cikke (3) bekezdése alapján a teljes összeg vagy annak egy része tekintetében elhalasztható;
            
         
               b)
            
            
               a 2014/59/EU irányelv 2. cikke (1) bekezdésének 35. pontjában említett tevékenységek, szolgáltatások és működési folyamatok meghatározására szolgáló kritériumok;
            
         
               c)
            
            
               a 2014/59/EU irányelv 2. cikke (1) bekezdésének 36. pontjában említett üzletágak és a hozzájuk kapcsolódó szolgáltatások meghatározására szolgáló kritériumok.
            
         Az említett szabályokat a valamely tagállam által a 2014/59/EU irányelv 3. cikkével összhangban kijelölt szanálási hatóság alkalmazza.
   2. cikk
   Fogalommeghatározások
   E rendelet alkalmazásában:
   1.   „halasztási időszak”: legfeljebb hat hónapos időszak;
   2.   „funkció”: az intézmény vagy csoport által harmadik felek részére végzett, illetve nyújtott tevékenységek, szolgáltatások vagy működési folyamatok strukturált halmaza, tekintet nélkül az intézmény belső szervezeti felépítésére;
   3.   „üzletág”: az intézmény vagy csoport által harmadik felek részére a szervezet céljainak elérése érdekében kidolgozott tevékenységek, eljárások vagy működési folyamatok strukturált halmaza.
   II. FEJEZET
   
      AZ UTÓLAGOS HOZZÁJÁRULÁS ELHALASZTÁSA
   
   3. cikk
   A rendkívüli utólagos hozzájárulás elhalasztása
   (1)   Az utólagos hozzájárulás befizetésének a 2014/59/EU irányelv 104. cikkének (3) bekezdése szerinti elhalasztását a szanálási hatóság az intézmény kérésére engedélyezheti. Az érintett intézmény a szanálási hatóság rendelkezésére bocsát minden olyan információt, amelyet a hatóság szükségesnek ítél a rendkívüli utólagos hozzájárulás befizetése által az intézmény pénzügyi helyzetére gyakorolt hatás értékeléséhez. Annak megállapítása során, hogy az intézmény megfelel-e a halasztás (3) bekezdésben említett feltételeinek, a szanálási hatóság a nemzeti illetékes hatóságok rendelkezésére álló minden információt figyelembe vesz.
   (2)   Annak mérlegelése során, hogy az intézmény eleget tesz-e a halasztáshoz szükséges feltételeknek, a szanálási hatóság értékeli a rendkívüli utólagos hozzájárulásnak az intézmény fizetőképességére és likviditási helyzetére gyakorolt hatását. Amennyiben az intézmény egy csoport része, az értékelés a csoport egészének fizetőképességére és likviditási helyzetére gyakorolt hatást is figyelembe veszi.
   (3)   A szanálási hatóság abban az esetben adhat haladékot a rendkívüli utólagos hozzájárulás befizetésére, ha arra a megállapításra jut, hogy a befizetés a következők valamelyikét eredményezi:
   
               a)
            
            
               az intézményre vonatkozó, az 575/2013/EU európai parlamenti és tanácsi rendelet (2) 92. cikkében megállapított minimális szavatolótőke-követelmények valószínű megsértése a következő hat hónap során;
            
         
               b)
            
            
               az intézményre vonatkozó, az 575/2013/EU rendelet 412. cikkének (1) bekezdésében meghatározott és az (EU) 2015/61 felhatalmazáson alapuló bizottsági rendelet (3) 4. cikkében részletezett likviditásfedezeti követelmény valószínű megsértése a következő hat hónap során;
            
         
               c)
            
            
               az intézményre vonatkozó, a 2013/36/EU európai parlamenti és tanácsi irányelv (4) 105. cikkében megállapított egyedi likviditási követelmények valószínű megsértése a következő hat hónap során.
            
         (4)   A szanálási hatóság a halasztási időszakot az intézmény vagy a csoport pénzügyi helyzetét veszélyeztető kockázatok elkerüléséhez szükséges időszakra korlátozza. A szanálási hatóság a halasztási időszak során rendszeresen ellenőrzi, hogy a (3) bekezdésben említett halasztási feltételek továbbra is fennállnak-e.
   (5)   A szanálási hatóság az intézmény kérésére megújíthatja a halasztási időszakot, amennyiben megállapítja, hogy a (3) bekezdésben említett halasztási feltételek továbbra is fennállnak. A megújítás időtartama nem haladhatja meg a 6 hónapot.
   4. cikk
   A halasztás fizetőképességre gyakorolt hatásának értékelése
   (1)   A szanálási hatóság értékeli a rendkívüli utólagos hozzájárulás befizetésének az intézmény szavatolótőke-helyzetére gyakorolt hatását. Az értékelésnek ki kell kiterjednie annak elemzésére, hogy a rendkívüli utólagos hozzájárulás befizetése milyen hatást gyakorol az 575/2013/EU rendelet 92. cikkében meghatározott minimális szavatolótőke-követelmények intézmény általi teljesítésére.
   (2)   Az értékelés céljára az utólagos rendkívüli hozzájárulásokat le kell vonni az intézmény szavatoló tőkéjéből.
   (3)   Az (1) bekezdésben említett elemzésnek legalább a szavatolótőke-követelmény tekintetében a 680/2014/EU bizottsági végrehajtási rendelet (5) 3. cikkében meghatározott adatszolgáltatási időpontig terjedő időszakot le kell fednie.
   5. cikk
   A halasztás likviditásra gyakorolt hatásának értékelése
   (1)   A szanálási hatóság értékeli a rendkívüli utólagos hozzájárulás befizetésének az intézmény likviditási helyzetére gyakorolt hatását. Az értékelésnek ki kell terjednie annak elemzésére, hogy a rendkívüli utólagos hozzájárulás befizetése milyen hatást gyakorol az 575/2013/EU rendelet 412. cikkének (1) bekezdésében meghatározott és az (EU) 2015/61 felhatalmazáson alapuló rendelet 4. cikkében részletezett likviditásfedezeti követelmény intézmény általi teljesítésére.
   (2)   Az (1) bekezdésben említett elemzés céljából a szanálási hatóság a rendkívüli utólagos hozzájárulás befizetésének esedékességekor a fizetendő összeg 100 %-ának megfelelő összegű likviditáskiáramlást ad hozzá az (EU) 2015/61 felhatalmazáson alapuló rendelet 20. cikkének (1) bekezdése alapján kiszámított nettó likviditáskiáramlásokhoz.
   (3)   A szanálási hatóság egyúttal értékeli a (2) bekezdés szerint megállapított kiáramlásnak a 2013/36/EU irányelv 105. cikke szerinti egyedi likviditási követelmények teljesítésére gyakorolt hatását.
   (4)   Az (1) bekezdésben említett elemzésnek legalább a likviditásfedezeti követelmény tekintetében a 680/2014/EU végrehajtási rendelet 3. cikkében meghatározott adatszolgáltatási időpontig terjedő időszakot le kell fednie.
   III. FEJEZET
   
      A KRITIKUS FUNKCIÓK ÉS A FŐ ÜZLETÁGAK MEGHATÁROZÁSÁVAL KAPCSOLATOS KRITÉRIUMOK
   
   6. cikk
   A kritikus funkciók meghatározásával kapcsolatos kritériumok
   (1)   Kritikusnak minősül egy funkció, amennyiben eleget tesz mindkét alábbi feltételnek:
   
               a)
            
            
               a funkciót az intézmény az intézményhez vagy a csoporthoz nem tartozó harmadik felek részére biztosítja; valamint
            
         
               b)
            
            
               a funkció hirtelen fellépő zavara valószínűleg lényeges negatív hatást okozna a harmadik felek részére, pénzügyi fertőzést idézne elő vagy aláásná a piaci szereplők általános bizalmát, mivel a kritikus funkció rendszerszintű jelentőséggel bír harmadik felek szempontjából és a funkciót működtető intézmény vagy csoport rendszerszintű jelentőséggel bír a funkció működtetése szempontjából.
            
         (2)   A harmadik felekre gyakorolt lényeges negatív hatás, a funkció harmadik felek szempontjából értelmezett rendszerszintű jelentőségének, valamint a funkciót biztosító intézmény vagy csoport rendszerszintű jelentőségének értékelésekor az intézménynek és a szanálási hatóságnak figyelembe kell vennie az intézmény vagy csoport méretét, piaci részesedését, külső és belső beágyazottságát, összetettségét, valamint határokon átnyúló tevékenységeit.
   A harmadik felekre gyakorolt hatás értékelési kritériumai legalább az alábbi elemeket tartalmazzák:
   
               a)
            
            
               a tevékenység jellege és kiterjedtsége, az ügyletek globális, nemzeti vagy regionális kiterjedtsége, volumene és száma; az ügyfelek és partnerek száma; azon ügyfelek száma, amelyek számára az intézmény az egyetlen vagy fő banki partner;
            
         
               b)
            
            
               az intézmény helyi, regionális, nemzeti vagy európai szintű jelentősége – az érintett piactól függően. Az intézmény jelentősége a piaci részesedés, a beágyazottság, az összetettség és a határokon átnyúló tevékenységek alapján értékelhető;
            
         
               c)
            
            
               a funkció által érintett ügyfelek és érdekelt felek jellege, azaz többek között lakossági ügyfelek, vállalati ügyfelek, bankközi ügyfelek, központi elszámolóházak és közszektorbeli szervezetek;
            
         
               d)
            
            
               a funkció zavarának a piacokra, infrastruktúrákra, ügyfelekre és közszolgáltatásokra gyakorolt potenciális hatása. Az értékelés kiterjedhet mindenekelőtt az érintett piacok likviditására, az ügyfelek tevékenységére kifejtett hatásokra és az ügyfelek tevékenysége megzavarásának mértékére, valamint a rövid távú likviditási szükségletekre; a partnerek, ügyfelek és a nyilvánosság általi észlelhetőség; az ügyfelek reagáló képessége és reakciójuk sebessége; a más piacok működése szempontjából vizsgált jelentőség; a más piacok likviditására, működési folyamataira, szerkezetére gyakorolt hatás; a fő ügyfelekhez kapcsolódó más partnerekre gyakorolt hatás, valamint a funkciónak más szolgáltatásokkal való összefüggései.
            
         (3)   A reálgazdaság és a pénzügyi piacok szempontjából elengedhetetlen funkció helyettesíthetőnek tekintendő, amennyiben elfogadható módon és ésszerű időkereten belül pótolható, és ezáltal elkerülhetők a reálgazdaságot és a pénzügyi piacokat érintő rendszerszintű problémák.
   A funkció helyettesíthetőségének értékelésekor az alábbi kritériumokat kell figyelembe venni:
   
               a)
            
            
               az adott funkció piacának szerkezete, valamint helyettesítő szolgáltatók rendelkezésre állása;
            
         
               b)
            
            
               más szolgáltatók alkalmassága a kapacitásuk, a funkciók követelményeinek való megfelelőségük, valamint a piacra lépés vagy terjeszkedés esetleges akadályai tekintetében;
            
         
               c)
            
            
               az érintett tevékenységek más szolgáltatók általi átvételének ösztönzői;
            
         
               d)
            
            
               a szolgáltatás igénybevevőinek a szolgáltatóváltáshoz szükséges idő és a szolgáltatóváltással járó költségek, a funkciók átvételéhez más versenytársaknak szükséges idő, illetve annak vizsgálata, hogy ez az idő – a szolgáltatás típusától függően – elegendő-e a jelentős zavarok elkerüléséhez.
            
         (4)   Egy szolgáltatás akkor tekintendő kritikus szolgáltatásnak, ha a szolgáltatás zavara jelentős akadályt jelenthet, vagy ellehetetlenítheti egy vagy több kritikus funkció ellátását. Egy szolgáltatás nem tekintendő kritikusnak, ha azt tárgya, minősége és költsége tekintetében hasonló paraméterekkel ésszerű időkereten belül másik szolgáltató is biztosítani tudja.
   (5)   A funkció vagy szolgáltatás zavarának minősül, ha a funkciót vagy szolgáltatást a továbbiakban nem biztosítják hasonló paraméterekkel, hasonló feltételekkel és hasonló minőségben, kivéve, ha az érintett funkció vagy szolgáltatás biztosításában bekövetkező változás rendezett keretek között valósul meg.
   7. cikk
   A fő üzletágak meghatározásával kapcsolatos kritériumok
   (1)   Fő üzletágnak minősülnek azok az üzletágak és a hozzájuk kapcsolódó szolgáltatások, amelyek egy intézmény vagy csoport – amelynek az intézmény részét képezi – fő bevételi vagy nyereségforrását jelentik, illetve az új befektetésekből származó bevételek jelenértékének jelentős részét képviselik.
   (2)   A fő üzletágakat az intézmény belső szervezeti felépítése, vállalati stratégiája, valamint az érintett üzletágaknak az intézmény pénzügyi eredményeihez való hozzájárulásának mértéke alapján határozzák meg. A fő üzletágak mutatói közé tartoznak többek között a következők:
   
               a)
            
            
               a fő üzletág által termelt bevétel a teljes bevétel százalékában;
            
         
               b)
            
            
               a fő üzletág által termelt nyereség a teljes nyereség százalékában;
            
         
               c)
            
            
               tőkearányos jövedelmezőség vagy eszközarányos jövedelmezőség;
            
         
               d)
            
            
               mérlegfőösszeg, összbevétel és teljes nyereség;
            
         
               e)
            
            
               ügyfélkör, földrajzi lefedettség, márkaépítési és működési szinergiák a tevékenység és a csoport más tevékenységei között;
            
         
               f)
            
            
               a fő üzletág megszűnésének hatása a költségekre és a nyereségre, amennyiben a fő üzletág finanszírozási vagy likviditási forrás;
            
         
               g)
            
            
               a fő üzletág növekedési kilátásai;
            
         
               h)
            
            
               a tevékenységnek, mint a versenytársak lehetséges akvizíciós célpontjának vonzereje;
            
         
               i)
            
            
               piaci potenciál és az új befektetésekből származó bevételek jelenértéke.
            
         A fő üzletágak meghatározásakor a jövőbeni várható bevételekre, a növekedési kilátásokra és az új befektetésekből származó bevételek jelenértékére vonatkozó információk akkor vehetők figyelembe, ha ezeket valószerű, megalapozott előrejelzések támasztják alá, amelyek meghatározzák az előrejelzések alapjául szolgáló feltevéseket.
   (3)   A fő üzletágak olyan tevékenységekre is épülhetnek, amelyek maguk közvetlenül nem termelnek nyereséget az intézmény számára, viszont az intézmény fő üzletágait támogató tevékenységek, és ezáltal közvetve hozzájárulnak az intézmény nyereségéhez.
   IV. FEJEZET
   
      ZÁRÓ RENDELKEZÉSEK
   
   8. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. február 2-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 173., 2014.6.12., 190. o.
   
   
      (2)  Az Európai Parlament és a Tanács 2013. június 26-i 575/2013/EU rendelete a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról (HL L 176., 2013.6.27., 1. o.).
   
      (3)  A Bizottság 2014. október 10 –i (EU) 2015/61 felhatalmazáson alapuló rendelete az 575/2013/EU európai parlamenti és tanácsi rendeletnek a hitelintézetekre vonatkozó likviditásfedezeti követelmények tekintetében történő kiegészítéséről (HL L 11., 2015.1.17., 1. o.).
   
      (4)  Az Európai Parlament és a Tanács 2013. június 26-i 2013/36/EU irányelve a hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről (HL L 176., 2013.6.27., 338. o.)
   
      (5)  A Bizottság 2014. április 16-i 680/2014/EU végrehajtási rendelete az intézmények 575/2013/EU európai parlamenti és tanácsi rendelet szerinti felügyeleti adatszolgáltatása tekintetében végrehajtás-technikai standardok megállapításáról (HL L 191., 2014.6.28., 1. o.).